Margaret Berger

Margaret Berger (født 11. oktober 1985 i Trondheim) er en norsk artist, musiker og DJ. Hun platedebuterte i 2004 med Chameleon etter en annenplass i Idol. Hun fikk Spellemannprisen for årets beste musikkvideo i 2004 for låten «Lifetime Guarantee». 4. desember 2021 ble hun avslørt som «Nøkken» i Maskorama. 

I 2006 ga hun ut platen Pretty Scary Silver Fairy, hvor låten «Samantha» ble en hit. Også låten «Will You Remember Me?» fra samme album, ble utgitt som singel, og ble godt mottatt. 

I 2013 vant Margaret Berger Melodi Grand Prix, med låten «I Feed You My Love» og hun kom deretter på fjerdeplass i Eurovision Song Contest samme år.

I 2014 var hun dommer i TV 2-programmet Idol Junior. I 2016 var Berger med på en julekonsert i Borgestad kirke, der hun blant annet sang duett med Jostein Fahre. 

I 2017 var Margaret Berger en av artistene som ble hyllet i underholdningsprogrammet Hver gang vi møtes på TV 2, sammen med Åse Kleveland, Benny Borg, Ida Maria, Eldar Vågan, Esben Selvig og Hanne Sørvaag.

Bakgrunn 
Berger vokste opp på Hitra, hvor hun bodde i tolv år. Hun sang i gospelkor og begynte å skrive sine egne sanger allerede som tolvåring. Hun gikk musikklinjen på Heimdal videregående skole i Trondheim.

Hun er lillesøsteren til varaordføreren i Trondheim kommune Mona Berger

Musikkarriere 
Nasjonalt fikk Berger sitt gjennombrudd på TV 2, hvor hun tok 2.-plass i talentkonkurransen Idol i 2004. Hun platedebuterte nasjonalt samme år med Chameleon. Hun fikk Spellemannprisen for årets beste musikkvideo 2004 for «Lifetime Guarantee» og var også nominert til prisen for årets nykommer. Hun opptrådte blant annet på Storåsfestivalen i 2005.

I tiden etter det første albumet bevegde Berger seg mer mot elektronika, en sjanger Berger har uttalt at hun trives veldig godt med. Høsten 2006 ga hun ut platen Pretty Scary Silver Fairy som er et popalbum med et elektronisk lydbilde. Singelen «Samantha» er den mest kjente låten fra dette albumet, og den ble en radiohit sommeren og høsten 2006.

Berger fikk platekontrakt med BMG og er blitt kjent som en av deltagerne som har klart seg best etter Idol sammen med Kurt Nilsen.

I 2011 ga Berger ut i samarbeid med Universal vinyl-singelen «In a Box» med B-siden «4-E.V.E.R. L.O.V.E». «In a Box» ble listet på NRK P3 og fikk terningkast fem i VG. Berger opptrådte også på by:Larm i 2011. 

Margaret Berger jobber per 2013 med sitt tredje studioalbum med flere forskjellige produsenter, deriblant Martin Kleveland, Tomas Nerbø Smågesjø og den svenske elektro-duoen Lo-Fi-Fnk. Hun har uttalt at hun får inspirasjon fra band og artister som The Knife og Björk.

9. februar 2013 vant hun den norske finalen i Melodi Grand Prix med låten «I Feed You My Love», skrevet av blant andre den svenske elektropopartisten Karin Park. 18. mai 2013 kom hun på fjerdeplass i  den internasjonale finalen med samme låt.

I 2021 så kom hun til en fjerde plass som Nøkken i  Maskorama (sesong 2).

Diskografi

Album 
 Chameleon (2004)
 Pretty Scary Silver Fairy (2006)

Singler 
 «Samantha» (2006)
 «Will You Remember Me?» (2006)
 «In a Box» (2011)
 «I Feed You My Love» (2013)
 «Human Race» (2013)
 «Help Me Lose My Mind» (2013)
 «Scream» (2014)
 «Diamonds» (2015)
 «Apologize» (2016)
 «Running with Scissors» (2016)
 «Se deg» (2020)
 «Hjertemedisin» (2020)
 «Gal» (2021)

Referanser

Eksterne lenker   
 
 
 
 Intervju i Adressavisen 13. mai 2006 om hennes nye album
 Intervju med Margaret Berger i Spirit 29. august 2006.
 Margaret Berger musikkanmeldelser
 -Musikken ligger i meg

Norske sangere
Norske låtskrivere
Vinnere av Spellemannprisen
Norske Idol-deltakere
Deltakere i Eurovision Song Contest 2013
Deltakere i Melodi Grand Prix
Vinnere av Melodi Grand Prix
Personer fra Hitra kommune